**ТАНИЛЦУУЛГА**

Эдийн засгийн түншлэлийн тухай

Монгол Улс, Япон Улс хоорондын

хэлэлцээрийн тухай

**Нэг. Хэлэлцээрийн тухай**

Монгол Улс, Япон Улсын хоорондын “стратегийн түншлэл”-ийн хүрээнд 2010 онд Монгол Улс, Япон Улсын хооронд Эдийн засгийн түншлэлийн хэлэлцээр (ЭЗТХ) байгуулахаар Талууд тохиролцсон.

Хэлэлцээрийг байгуулах бэлтгэл ажлын хүрээнд 2010 онд хоёр талын хамтарсан судалгааны баг байгуулагдан ажиллаж, хоёр талын сонирхол, харьцангуй давуу тал болон хэлэлцээрийн хамрах хүрээ, салбаруудыг тодорхойлсон. Энэхүү хамтарсан судалгааны үр дүнд үндэслэн Монгол Улсын Ерөнхий сайдын 2012 оны 67 дугаар захирамжаар "Эдийн засгийн түншлэлийн тухай Монгол Улс, Япон Улс хоорондын хэлэлцээр" байгуулах асуудлаар хэлэлцээ хийх үүрэг бүхий Ажлын хэсэг, шинжээчдийн багийг томилсон.

Уг Ажлын хэсэг, шинжээчдийн багт холбогдох яам, агентлагийн нийт 100 гаруй албан тушаалтан, мэргэжилтэн 2012 оноос эхлэн 3 жил орчим хугацаанд 7 үе шатны хэлэлцээг Японы талтай хийсэн.

Үүний үр дүнд японы талтай тохирсон хэлэлцээрийн төслийг Засгийн газрын 2015 оны 1 дүгээр сарын 7-ны өдрийн хуралдаанаар хэлэлцэж, улмаар Улсын Их Хурлын Аюулгүй байдал, гадаад бодлогын байнгын хорооны 2015 оны 1 дүгээр сарын 21-ний өдрийн хуралдаанаар зөвшилцсөн болно. Монгол Улсын Ерөнхий сайд Ч.Сайханбилэг Япон Улсад ажлын айлчлал хийх үеэр "Эдийн засгийн түншлэлийн тухай Монгол Улс, Япон Улс хоорондын хэлэлцээр”-т 2015 оны 2 дугаар сарын 10-ны өдөр гарын үсэг зурсан болно.

Олон улсын гэрээний тухай хуулийн 10 дугаар зүйлийн 2 дах хэсэгт заасны дагуу Монгол Улсын хууль тогтоомжид зааснаас өөр журам тогтоож байгаа олон улсын гэрээг Улсын Их Хурлаар соёрхон батлуулах шаардлагатай юм.

**Хоёр. Тооцоо, судалгаа**

Хэлэлцээрийг байгуулах бэлтгэл ажил болон хэлэлцээний явцад хөндлөнгийн судалгааны багуудаар дараах судалгаа, тооцоог хийлгэсэн болно. Үүнд:

* "Япон Улстай Чөлөөт худалдааны хэлэлцээр /ЧХХ/ байгуулах боломж, нөхцлийн судалгаа" (Таталцлалын загвар, Gravity model)-2010 он,
* "Япон Улстай ЧХХ байгуулахад анхаарч үзэх зарим асуудлууд"-2012 он,
* "Худалдааны гол түнш орнуудтай ЧХХ байгуулах боломж болон эрсдэл"-2012 он,
* "Япон Улстай ЭЗТХ байгуулснаар эдийн засагт гарах өөрчлөлт" (Ерөнхий тэнцвэрийн загвар, CGE - Computable General Equilibrium model)-2013 он.

Жишээлбэл, 2010 онд хийсэн таталцлалын загварын судалгаагаар Монгол Улс, Япон Улстай ЧХХ байгуулсан тохиолдолд хоёр орны гадаад худалдааны эргэлт эхний жилд 50-60 хувиар нэмэгдэх тооцоо гарсан.

Мөн Монгол Улсын худалдааны гол түнш ОХУ, БНХАУ, Япон, БНСУ, АНУ, Канад Улстай чөлөөт худалдааны хэлэлцээр байгуулах боломж болон эрсдлийн талаарх 2012 онд хийсэн судалгаагаар Монгол Улс өрсөлдөх чадвар өндөртэй уул уурхайн салбарт тулгуурласан боловсруулах үйлдвэрлэлийн салбарыг хөгжүүлэхийг зорьж буй өнөөгийн нөхцөлд эхний ээлжинд Япон Улстай ЧХХ байгуулах нь илүү үр дүнтэй гэсэн дүгнэлт гарсан.

Түүнчлэн манай улс Япон Улстай эдийн засгийн түншлэлийн хэлэлцээр байгуулснаар эдийн засагт үзүүлэх нөлөөллийг ерөнхий тэнцвэрийн динамик загварт тулгуурлан 2013 онд хийсэн судалгаанаас үзэхэд ДНБ жилд дунджаар 0.33-0.34%, нийт экспорт 0.36% өсөх тооцоо гарсан.

Дээрх судалгааг үндэслэн хувийн хэвшил, бизнес эрхлэгчид, мэргэжлийн холбоод, эрдэм шинжилгээний байгууллагын төлөөллийг оролцуулсан 10 гаруй хэлэлцүүлэг, зөвлөлгөөн зохион байгуулсан болно.

Хэлэлцээний бэлтгэл ажлын хүрээнд манай талын хэлэлцээний шинжээчдийн багийг чадавхижуулах зорилгоор давхардсан тоогоор 160 орчим багийн гишүүдийг БНЭУ, Швед, Тайландын Вант Улсад тус тус сургалтанд хамруулсан бөгөөд НҮБ-ын АНДЭЗНК, Сингапурын Темасек сан, ГОУХАН-тэй хамтран чөлөөт худалдааны хэлэлцээрийн тухай, хэлэлцээрт оролцох арга барил, туршлага зэрэг хэд хэдэн тодорхой чиглэлээр 6 удаагийн сургалтыг Улаанбаатар хотноо зохион байгуулсан. Мөн өндөр хөгжилтэй 5 орны шинжээчдийг урин ажиллуулж, мэргэжлийн зөвлөлгөө авсан болно.

**Гурав. Хэлэлцээрийн зорилго, агуулга**

*Улс төрийн зорилго:* Бүс нутгийн интеграцид нэгдэх, гуравдагч хөршийн бодлогыг баталгаажуулах.

*Эдийн засгийн зорилго:* Худалдааг нэмэгдүүлэх, японы хөрөнгө оруулалтыг нэмэгдүүлэх, аж үйлдвэрийн салбарын нэмүү өртөг шингэсэн экспортыг нэмэгдүүлэх, японы өндөр техник технологийг нэвтрүүлэх, валютын орлогыг нэмэгдүүлэх, японы тарифын болон тарифын бус саад тотгорыг багасгах, худалдааг хөнгөвчлөх, гаалийн бүрдүүлэлтийг хялбаршуулах.

Хэлэлцээрийн хүрээнд барааны худалдаа, гарал үүслийн журам, гаалийн горим, эрүүл ахуйн арга хэмжээ, худалдаан дахь техникийн саад тотгор, үйлчилгээний худалдаа, хөрөнгө оруулалт, бизнесийн орчинг сайжруулах, оюуны өмч, цахим худалдаа, өрсөлдөөний бодлого, маргаан шийдвэрлэх, ерөнхий болон төгсгөлийн зүйл, хамтын ажиллагаа, хувь хүний шилжилт хөдөлгөөн, Засгийн газрын худалдан авалт зэрэг 17 тодорхой асуудлаар хэлэлцээ хийсэн. Энэхүү хэлэлцээр нь нийт 17 бүлэг, 10 хавсралт, хэрэгжүүлэх хэлэлцээр бүхий баримт бичиг юм. Уг хэлэлцээрийг УИХ соёрхон баталснаар хэрэгжүүлэх хэлэлцээрийг Засгийн газар батлана.

Эдийн засгийн түншлэлийн хэлэлцээрийн талаарх ДХБ-ын Тариф, худалдааны ерөнхий хэлэлцээрийн суурь зарчим болон олон улсын туршлагаас харахад хоёр талын хийж буй нийт худалдааны үний дүнгийн 90-ээс доошгүй хувийг чөлөөлж байж чөлөөт худалдааны хэлэлцээрийн шалгуурыг хангадаг болно.

Манай улс 2012 онд дэлхийн 150 орчим оронтой 11,1 тэрбум ам.долларын худалдаа хийснээс Япон Улстай хийж буй худалдааны эргэлтийн хэмжээ 525 орчим сая ам.доллар (японы статистикийн мэдээгээр) байгаа нь манай нийт худалдааны эргэлтийн 4.7 хувийг эзлэж байна. Үүнээс манай улс японд 24,3 сая ам.долларын бараа экспортлож, японоос 501,2 сая ам.долларын бараа импортлосон байна. Манай улсаас японд экспортлосон барааны 90 орчим хувийг ямааны ноолуур, ноолууран эдлэл, жонш, коксжсон нүүрс зэрэг бараа эзлэж байгаа бөгөөд Японоос импортлосон барааны 70 орчим хувийг автомашин, тоног төхөөрөмж бүрдүүлж байна.

Хэлэлцээрийн хүрээнд Талууд 2012 оны статистикийг суурь мэдээлэл болгон ашиглаж, чөлөөт худалдааны хэлэлцээр (ЧХХ)-ийн олон улсын жишгийн дагуу тухайн оны худалдааны үнийн дүнгийн 90 гаруй хувийг импортын гаалийн тарифаас шууд болон 10 жилийн хугацаанд үе шаттайгаар чөлөөлөхөөр харилцан тохиролцсон.

*Үнийн дүнгээр авч үзвэл:* 2012 оны байдлаар манай хоёр улс Дэлхийн гаалийн байгууллагын Барааг тодорхойлох, кодлох уялдуулсан систем (БТКУС)-ийн 38 бүлгийн нийт 1355 төрлийн бараа экслортлож, импортлодог. Үүнээс Монголын тал Японы импортын 24 бүлгийн 1290 төрлийн барааны 96 орчим хувь, Японы тал Монголын экспортын 14 бүлгийн 65 төрлийн барааны 100 хувийг импортын гаалийн тарифаас үе шаттайгаар чөлөөлөхөөр харилцан тохиролцсон. Чингэхдээ манай улс эдгээр импортын барааны гаалийн тарифын үнийн дүнгийн 50 хувийг (825 төрлийн бараа), харин Япон улс 99,4 хувийг （60 төрлийн бараа）хэлэлцээр хүчин төгөлдөр болсон өдрөөс эхлэн тус тус шууд чөлөөлнө.

*Барааны төрлөөр авч үзвэл:* БТКУС-ийн ангиллаар Монголын тал 97 бүлгийн 5700 орчим төрлийн бараа, Японы тал 97 бүлгийн 9300 орчим төрлийн барааны импортын гаалийн тарифыг бууруулахаар хэлэлцээ хийсэн. Чингэхдээ манай улс эдгээр импортын барааны гаалийн тарифын 59 хувийг (3429 төрлийн бараа), харин Япон улс 86 хувийг (8000 төрлийн бараа) хэлэлцээр хүчин төгөлдөр болсон өдрөөс эхлэн тус тус шууд чөлөөлнө.

***Хамгаалалтын арга хэмжээ:***

Манай улсын импортын гаалийн тарифыг тэглэснээр үндэсний үйлдвэрлэлд сөрөг нөлөөлөл гарах бол хамгаалалтын арга хэмжээ авч хэрэгжүүлж болохоор тохиролцсон болно. Ингэснээр импортын гаалийн тарифаа 6 жилийн хугацаанд дунджаар 20 хувь хүртэл өсгөх боломжтой юм.

**Хэлэлцээрийн хүрээнд хамтарсан хороо ажиллана.**

* ЭЗТХ-тэй холбоотой асуудлыг хэлэлцэх Хамтарсан хороо байгуулсан.
* Бүлэг тус бүрээр 13 хамтарсан дэд хороо байгуулсан.
* Ингэснээр худалдаа, хөрөнгө оруулалтыг нэмэгдүүлэх зорилгоор эдгээр дэд болон хамтарсан хорооны хуралдаанаар байнгын зөвлөлдөх механизи бий болж байгаа болно.
* Худалдаа, хөрөнгө оруулалттай холбоотой маргаантай асуудлыг заавал ДБХ-ын маргаан шийдвэрлэх хорооны хүрээнд хэлэлцэлгүйгээр, хоёр талаараа хэлэлцэн шийдвэрлэх боломжтой.

**Дөрөв. Дүгнэлт**

Манай улс Эдийн засгийн түншлэлийн тухай хэлэлцээрийг Япон Улстай байгуулснаар бүс нутгийн эдийн засгийн интеграцид нэгдэн орох, Монгол Улсын Үндэсний аюулгүй байдлын үзэл баримтлал, Монгол Улсын Гадаад бодлогын үзэл баримтлалд заасан гуравдагч хөршийн бодлогыг эдийн засгийн агуулгаар баталгаажуулахад томоохон түлхэц болно гэж үзэж байна.

Японы хөрөнгө оруулалтыг нэмэгдүүлснээр дэвшилтэт технологи, ноу-хауг Монголд нэвтрүүлэх, гадаад зах зээлд өрсөлдөх чадвараа нэмэгдүүлэх, бүтээгдэхүүний чанар, эрүүл ахуйн шаардлагыг дээшлүүлэх, экспортын барааны нэр төрөл олшрох, эдийн засгийг төрөлжүүлэхэд чухал хувь нэмэр оруулах юм.

Хөдөө аж ахуй, оёмол сүлжмэл бүтээгдэхүүн, савхин эдлэл, хүнд үйлдвэрийн нэмүү өртөг шингэсэн бүтээгдэхүүнийг японы зах зээлд илүү хөнгөлөлттэй тарифтайгаар нийлүүлснээр хоёр талын худалдаа нэмэгдэж, үйлдвэрлэл өсч, ажлын байр шинээр нэмэгдэнэ гэж үзэж байна.

Энэхүү хэлэлцээрийг байгуулснаар манай улсын эдийн засгийн тодорхой салбарт сөрөг нөлөөлөл бага юм. Учир нь манай хоёр улсын эдийн засаг нь бие биенээ нөхсөн, харилцан ашигтай бүтэцтэй, аж үйлдвэрийн салбарын хөгжлийн өөр өөр түвшинд байгаа юм. Харин аливаа нэг сөрөг нөлөөлөл гарах бол үйлдвэрлэлийн салбараа хамгаалах зорилгоор импортын гаалийн тарифаа 6 жилийн хугацаанд дунджаар 20 хувь хүртэл өсгөх хамгаалалтын арга хэмжээ авч хэрэгжүүлэхээр хэлэлцээрт тусгасан.

Хэлэлцээрийг байгуулсанаар манай улсын төсөвт томоохон дарамт учрахгүй бөгөөд энэ нь 10 жилийн хугацаанд зөвхөн 5 хувийн импортын гаалийн тарифыг үе шаттайгаар бууруулах хэлэлцээр юм. Ажлын хэсгийн тооцоогоор хэлэлцээр байгуулагдсан эхний жилд улсын төсвийн орлого 9.8 сая ам.доллараар буурна. Гэвч нөгөө талаас Японы хөрөнгө оруулалт нэмэгдэж, хоёр орны худалдааны эргэлт өсөх бололцоотой болох юм.

МОНГОЛ УЛСЫН ЗАСГИЙН ГАЗАР